Imtella' Frar 16, 2021 Rapport: Ruth Castillo Il-Gvern għaddej b'taħditiet dwar l-isfida li qed jiffaċċjaw persuni li minħabba bini ogħla maġenbhom naqsitilhom l-ammont ta' enerġija ġġenerata mix-xemx għax il-pannelli spiċċaw fid-dell. Dan intqal mill-Ministru Miriam Dalli, li sostniet kif il-gvern qed joffri feed-in tariff garantita għal 20 sena sħaħ. Fi żjara lill-ARMS, Dr Dalli qalet li din il-kumpanija qed tinvesti fil-ħaddiema biex ikollhom il-ħiliet kollha meħtieġa biex joffru l-aħjar servizz lill-konsumaturi. Il-Ministru għall-Enerġija, l-Intrapriża u l-Iżvilupp Sostenibbli, Miriam Dalli, qalet li l-Gvern huwa konxju mill-isfida li qed jiffaċċjaw bosta persuni li investew fil-pannelli tax-xemx u wara tela' bini ogħla maġenbhom, bil-konsegwenza li dawn jispiċċaw fid-dell u jonqos l-ammont ta' enerġija ġġenerat mix-xemx. "Dawk li qed isemmi inti huma s-'solar rights' li hija xi ħaġa li qed niddiskutu fil-Ministeru tal-Enerija flimkien mal-Ministeru tal-Ambjent, li huwa responsabbli anke mill-Awtorità tal-Ippjanar għaliex konxji minn din l-issue biex inkunu nistgħu noffru soluzzjoni li tindirizza dan it-tħassib ta' dawn in-nies." Fi tweġiba għad-domandi tal-ġurnalisti fi tmiem l-ewwel żjara uffiċjali tagħha fil-kwartieri tal-kumpanija ARMS, il-Ministru Dalli qalet l-gvern qed joffri feed-in tariff garantita għal 20 sena sħaħ u mhux li tiskadi wara tmien snin kif kienu fl-iskemi maħruġa fil-passat. Mitluba tispjega għaliex mhux se jiġi ppubblikat għalissa r-rapport intern li sar mill-Enemalta dwar il-proġett tal-wind farm fil-Montenegro, il-Ministru Dalli spjegat li r-rapport intern għadda f'idejn il-pulizija biex jaraw hemmx lok għal investigazzjoni min-naħa tagħhom. Qalet li sakemm ir-rapport qiegħed għand il-pulizija jkun prematur li jiġi ppubblikat għax jista' jippreġudika kwalunkwe investigazzjoni li tista' ssir. Il-Ministru Dalli qalet li l-ARMS qed tinvesti fil-ħaddiema biex ikollhom il-ħiliet kollha meħtieġa biex joffru l-aħjar servizz lill-konsumaturi. Hija rringrazzjat lill-ħaddiema, inkluż dawk fl-uffiċini fil-Blata l-Bajda, li matul il-pandemija baqgħu għaddejjin bil-ħidma tagħhom għas-servizz tal-konsumaturi. Hi qassmet ċertifikati lill-ħaddiema li temmew kors tal-ECDL u rrimarkat li t-taħriġ tal-ħaddiema huwa parti essenzjali fil-politika tal-Gvern.